Málagan sijainti.
**Benalmádenan linja-autoturma** (tai *Malagan linja-autoturma*) oli liikenneonnettomuus, joka tapahtui lauantaina 19. huhtikuuta 2008 Benalmádenassa, Málagan maakunnassa Espanjan eteläosassa, moottoritiellä AP-7. Onnettomuus tapahtui Fuengirolan ja Torremolinoksen välisellä tiellä illalla noin kello 19.45 paikallista aikaa eli 20.45 Suomen aikaa.

Maastoautoa kuljettanut 27-vuotias mies lähti ohittamaan Ultramar Express -yhtiön linja-autoa, joka kuljetti suomalaisia turisteja Málagan lentoasemalle. Turman aiheuttanut maastoauto oli ohittamassa bussia vasemmalta, kun sen kuljettaja menetti autonsa hallinnan. Osuttuaan moottoritien keskikaiteeseen maasturi kimposi bussin vasempaan takakulmaan. Bussi kaatui ja pyörähti keskikaiteeseen, joka lävisti bussin. Maastoauton kuljettaja oli onnettomuushetkellä alkoholin vaikutuksen alaisena. Vuonna 2012 tuomioistuin katsoi miehen aiheuttaneen varomattomuudellaan yhdeksän henkilön kuoleman ja 27:n loukkaantumisen. Mies tuomittiin 3,5 vuoden ehdottomaan vankeusrangaistukseen, jonka lisäksi hän sai viiden vuoden ajokiellon.

Onnettomuudessa yhdeksän ihmistä sai surmansa ja 38 loukkaantui. Näistä 17 loukkaantui lievästi ja yksi erittäin vakavasti; tämä vaipui koomaan. Muut matkustajat säästyivät vammoitta.  Vammoitta säästyneet kuljetettiin hotelliin. Espanjalaisten lehtien mukaan maastoauton kuljettaja sai turmassa vain lieviä vammoja. Linja-autossa olleista vain kuljettaja oli espanjalainen. Muut olivat Aurinkomatkojen matkailijoita ja virkailijoita. Aurinkomatkojen oppaista kumpikin loukkaantui lievästi. Kuolleista kaksi oli Helsingistä, kaksi Tuusulasta sekä yksi Espoosta, Kajaanista, Porista, Kangasalta ja Tampereelta. Heistä kuusi oli naisia, kaksi miehiä ja yksi 6-vuotias kangasalalainen tyttölapsi.

Linja-auton matkustajien piti alun perin palata yölennolla Helsinki-Vantaalle kello 3.30. Finnairin koneella saapui kuitenkin vain muita Aurinkomatkojen matkustajia. Turmasta selvinneet matkustajat kuljetettiin hotelleihinsa, eikä heitä lennätetty Suomeen alkuperäisellä lennolla. Lievimmin loukkaantuneet lennätettiin Suomeen sunnuntai-iltana. Kaikki menehtyneet saatiin tunnistetuiksi 20. huhtikuuta. Lisäksi omaisia saapui paikalle Finnairin ja Aurinkomatkojen järjestämällä lennolla.

Lähteet
-------

1. 1 2 3  Nine killed in Spain coach crash BBC News. Viitattu 20. huhtikuuta 2008.
2. 1 2 3 4 5 6  Yhdeksän suomalaista kuoli bussiturmassa Espanjassa. mtvuutiset.fi. Viitattu 20. huhtikuuta 2008.
3. ↑  Malagan turmamaasturi ohittikin vasemmalta Elisa.net. Viitattu 22. huhtikuuta 2008.
4. ↑  Turmakuski ajoi humalassa ylinopeutta. mtvuutiset.fi. Viitattu 20. huhtikuuta 2008.
5. 1 2  Malagan bussiturmasta vankeustuomio Yle.fi
6. ↑  Espanjan bussiturmassa yhdeksän kuollutta suomalaista Yle.fi. Viitattu 20. huhtikuuta 2008.
7. ↑  Suomalaisbussi turmassa Espanjassa - 9 kuoli, yksi koomassa Ilta-Sanomat.  Arkistoitu 20.4.2008. Viitattu 20. huhtikuuta 2008.
8. ↑  Maasturin kuljettaja sai lieviä vammoja mtvuutiset.fi. Viitattu 20. huhtikuuta 2008.
9. ↑  Krp julkaisi uhrien kotipaikkakuntatiedot Helsingin Sanomat. Viitattu 21. huhtikuuta 2008.
10. ↑  Mika menetti Malagan bussiturmassa 6-vuotiaan tyttärensä – "Ne olivat piinaavat 19 tuntia, kun Katja oli kateissa" *mtvuutiset.fi*. Viitattu 28.5.2018.
11. ↑  Vakava bussiturma Malagassa Iltalehti.  Arkistoitu 21.4.2008. Viitattu 20. huhtikuuta 2008.
12. ↑  Vakava bussionnettumuus Espanjan Aurinkorannikolla  19.4.2008. Aurinkomatkat.  Arkistoitu 23.4.2008. Viitattu 20. huhtikuuta 2008.
13. ↑  Bussiturman uhrit tunnistettu mtvuutiset.fi. Viitattu 20. huhtikuuta 2008.
14. ↑  Turmauhrien omaisia saapui Malagaan mtvuutiset.fi. Viitattu 21. huhtikuuta 2008.

Aiheesta muualla
----------------

* Wikiuutisissa on aiheeseen liittyvä uutinen: ***Suomalaisia kuollut bussiturmassa Espanjassa***
* Wikiuutisissa on aiheeseen liittyvä uutinen: ***Stubb ja Espanja esittivät surunvalittelunsa***
* Ylen Elävä arkisto: Satunnaiset sankarit